EU je v svetovnem merilu vodilna na področju varstva okolja in podnebnih ukrepov in – kot je leta 2017 potrdil predsednik Juncker v govoru o stanju v Uniji – želi to vlogo še okrepiti.

Program LIFE je edini sklad EU, ki je v celoti namenjen za okoljske in podnebne cilje. S skromnim proračunom je usmerjen v nišo med programi EU za pomoč raziskavam in inovacijam na eni strani ter programom EU za financiranje uporabe ukrepov v velikem obsegu na drugi.

Dejavnosti v okviru programa LIFE so namenjene reševanju težav neposredno na kraju samem, glavni učinek programa pa je z njegovo katalitično vlogo posreden in usmerjen v začetek, razširitev ali pospešitev praks trajnostne proizvodnje, distribucije in potrošnje s podporo:

­razvoju in izmenjavi dobre prakse in znanja;

­krepitvi zmogljivosti in pospeševanju izvajanja okoljske in podnebne zakonodaje in politik;

­zainteresiranim stranem pri preizkušanju tehnologij in rešitev majhnega obsega; in

­uporabi sredstev iz drugih virov.

Ta ocena učinka je priložena predlogu Komisije za prihodnji program LIFE za okolje in podnebne ukrepe po letu 2020 in izpolnjuje zahteve finančne uredbe glede priprave predhodne ocene.

Izzivi in priložnosti za program LIFE v naslednjem večletnem finančnem okviru

Najnovejša vmesna ocena programa LIFE je potrdila, da je sedanji program na dobri poti, da bo učinkovit , uspešen in ustrezen ter da prispeva k strategiji Evropa 2020. Poleg tega večina zainteresiranih strani meni, da je LIFE zelo pomemben instrument za obravnavanje okoljskih in podnebnih prednostnih nalog.

Z vmesno oceno programa pa so bile ugotovljene tudi priložnosti za krepitev skupne učinkovitosti programa, ki ne bi bile uresničene, če bi se program LIFE tudi v obdobju 2021–2027 nadaljeval v sedanji obliki in obsegu. Gre zlasti za priložnosti za izboljšanje usklajenosti med programom LIFE in drugimi skladi EU za krepitev katalitične vloge programa. Nadaljnje priložnosti za izboljšave so bile ugotovljene tudi v zvezi s strateško usmeritvijo programa ter za povečanje učinkovitosti in poenostavitev upravljanja LIFE.

Prednostne možnosti

Za reševanje ugotovljenih izzivov so bile ugotovljene različne možnosti, ki so bile nato pregledane z vidika učinkovitosti, uspešnosti in skladnosti. Tako so bile ugotovljene številne specifične možnosti za izboljšanje novega programa, kot so opisane v nadaljevanju.

V ožji izbor so bile uvrščene tri možnosti v zvezi s pokrivanjem in obsegom uporabe programa:

1.razširitev programa LIFE tako, da bo vključil projekte za krepitev zmogljivosti na področju čiste energije z vključitvijo podprograma za prehod na čisto energijo, bi zagotovila bolj usklajen pristop k financiranju projektov za krepitev zmogljivosti na področju čiste energije in izboljšala dostop za širši krog upravičencev;

2.krepitev podpore programu LIFE za vključevanje ciljev za naravo in biotsko raznovrstnost. To bi s poenostavljanjem boljšega pristopa vključevanja okrepilo financiranje narave in izboljšalo doslednost celotne strukture proračuna EU. Lahko pa bi od okoljskih organov zahtevalo dodatno načrtovanje in usklajevanje;

3.razširitev upravičenosti do programa LIFE na čezmorske države in ozemlja EU, in sicer za dejavnosti na področju narave in biotske raznovrstnosti v okviru podprograma za naravo in biotsko raznovrstnost, kar bi zapolnilo morebitno vrzel na področju financiranja sheme za biotsko raznovrstnost in ekosistemske storitve na evropskih čezmorskih ozemljih .

Če se proračun poveča izrecno za vključitev prehoda na čisto energijo in/ali vključitev podprograma za naravo, bi bilo treba ti možnosti (možnost 1 in 2) vključiti v strukturo programa LIFE.

V ožji izbor je bilo uvrščenih devet možnosti v zvezi z izvedbenimi mehanizmi in upravljanjem programa